Ichki ishlar organlarining banklardagi hisobvaraqlaridan tezkor-qidiruv tadbirlarini oʻtkazish maqsadida naqd milliy va chet el valyutasini olish, ulardan foydalanish, saqlash hamda qaytarish tartibi toʻgʻrisidagi nizomni tasdiqlash haqida
(resolution, 2022-12-30)

Oʻzbekiston Respublikasining “Tezkor-qidiruv faoliyati toʻgʻrisida”gi Qonuniga asosan Oʻzbekiston Respublikasi Ichki ishlar vazirligi va Markaziy banki qaror qiladi: 1. Ichki ishlar organlarining banklardagi hisobvaraqlaridan tezkor-qidiruv tadbirlarini oʻtkazish maqsadida naqd milliy va chet el valyutasini olish, ulardan foydalanish, saqlash hamda qaytarish tartibi toʻgʻrisidagi nizom ilovaga muvofiq tasdiqlansin. 2. Mazkur qaror rasmiy eʼlon qilingan kundan eʼtiboran kuchga kiradi. Mazkur Nizom ichki ishlar organlarining banklardagi hisobvaraqlaridan tezkor-qidiruv tadbirlarni oʻtkazish maqsadida naqd milliy va chet el valyutasini (keyingi oʻrinlarda naqd pullar deb yuritiladi) olish, ulardan foydalanish, saqlash va qaytarish tartibini belgilaydi. 1. Ushbu Nizomda quyidagi asosiy tushunchalardan foydalaniladi: tezkor-qidiruv tadbirlari — qonun hujjatlarida belgilangan tartibda maxsus vakolat berilgan ichki ishlar organlari xodimlari tomonidan oʻtkaziladigan tadbirlar; naqd pullar — banknot koʻrinishidagi milliy hamda chet el valyutasidagi pullar. 2. Ichki ishlar organlariga ularning banklardagi hisobvaraqlaridan tezkor-qidiruv tadbirlarini oʻtkazish uchun naqd pullar banklar tomonidan mazkur hisobvaraqlarda mavjud mablagʻlar doirasida beriladi. 3. Tezkor-qidiruv tadbirlarini oʻtkazish maqsadida ichki ishlar organlari tomonidan ularning hisobvaraqlari ochilgan bankka belgilangan tartibda rasmiylashtirilgan naqd pul cheki (keyingi oʻrinlarda naqd pul cheki deb yuritiladi) taqdim etiladi. Oʻzbekiston Respublikasi Ichki ishlar vazirligi, Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalarining moliya-iqtisod boʻlinmalari tomonidan naqd pullarni banklardan olishda naqd pul cheki asos boʻladi. 4. Naqd pullarni bank kassasidan olish uchun moliya-iqtisod boʻlinmalarining masʼul xodimi tomonidan xizmat guvohnomasi koʻrsatilgan holda naqd pul cheki bilan birgalikda masʼul xodimning pul mablagʻlarini olish vakolatini tasdiqlovchi hujjatning asliga toʻgʻriligi tasdiqlangan nusxasi bankka taqdim etiladi. Naqd pullar tezkor-qidiruv tadbirlarini oʻtkazish uchun ichki ishlar organlarining banklardagi hisobvaraqlarida mavjud mablagʻlar doirasida naqd pul chekida qayd etilgan summa miqdorida beriladi. 5. Tezkor-qidiruv tadbirlari uchun bankdan olinadigan yoki bankka qaytarib topshiriladigan naqd pullar boʻyicha mazkur Nizomning 1-ilovasiga muvofiq ikki nusxada dalolatnoma tuziladi. Bunda, chet el valyutasidagi banknotlar boʻyicha dalolatnomaga chet el valyutasidagi banknotlarning nominal qiymati, seriyasi va raqamlari toʻliq koʻrsatiladigan roʻyxat ilova qilinadi. 6. Ichki ishlar organlarining banklardagi hisobvaraqlarida chet el valyutasidagi mablagʻlari mavjud boʻlmaganda, ichki ishlar organlari hamda banklar oʻrtasida ixtiyoriy asosda tuziladigan shartnomaga muvofiq banklarning oʻz mablagʻlari hisobidan tezkor qidiruv tadbirlarini oʻtkazish uchun naqd chet el valyutasida mablagʻlar berilishi mumkin. Bunda, banklar tomonidan ixtiyoriy ravishda tezkor qidiruv tadbirlarini amalga oshirish uchun ajratilgan chet el valyutasidagi mablagʻlardan foydalanish va ularni qaytarish tartibi ushbu shartnomada belgilanadi. 7. Olingan naqd pullar Oʻzbekiston Respublikasi Ichki ishlar vazirligi, Qoraqalpogʻiston Respublikasi Ichki ishlar vazirligi, Toshkent shahar va Toshkent viloyati ichki ishlar bosh boshqarmalari hamda viloyatlar ichki ishlar boshqarmalarining moliya-iqtisod boʻlinmalarida alohida seyflarda saqlanadi. 8. Naqd pullarni saqlash, foydalanishga topshirish, maqsadli ishlatish va tezkor-qidiruv tadbirlari yakunida ularni qabul qilib olish hamda mazkur naqd pullarni bankka toʻliq va oʻz vaqtida qaytarib topshirishga tezkor-qidiruv xizmatining boshliqlari va ichki ishlar organlari rahbarlari javobgardirlar. 9. Olingan naqd pullarni saqlash boʻyicha ichki ishlar organlari rahbari tomonidan belgilangan tartibda tegishli ichki hujjat qabul qilinadi. 10. Tezkor-qidiruv tadbirlarida foydalanish uchun naqd pullar tezkor-qidiruv xizmati boshliqlari va ularning oʻrinbosarlari tomonidan imzolangan soʻrovda koʻrsatilgan tezkor-qidiruv xizmatining masʼul xodimiga tegishli dalolatnoma rasmiylashtirilgan holda taqdim etiladi. 11. Tezkor-qidiruv tadbirlarida foydalanish uchun qabul qilingan naqd pullarni ishlatish, ularni but va yaroqli holda saqlash hamda qaytarishga naqd pullarni qabul qilib olgan, tezkor-qidiruv tadbirlarida ishtirok etuvchi masʼul xodim javobgardir. 12. Tezkor-qidiruv tadbirlarida foydalanilgan naqd pullar sud hukmi (ajrim) qonuniy kuchga kirgunga qadar ashyoviy dalil sifatida tezkor-qidiruv xizmatida alohida, yaʼni mazkur tadbirda foydalanilmagan boshqa naqd pullardan ajratilgan holda saqlanishi lozim. 13. Tezkor-qidiruv tadbirlari uchun olingan naqd pullar ichki ishlar organlari tomonidan tezkor-qidiruv tadbirlari yakunlanganidan soʻng banklarga qaytariladi. Bunda, naqd pullar kriminalistik ishlovdan tozalangan holda bank kassasiga topshiriladi. 14. Tezkor-qidiruv tadbirlarida foydalanilgan naqd pullar jinoyat ishlari boʻyicha ashyoviy dalil deb eʼtirof etilganda, mazkur pullarni bankka qaytarish masalasi sudning qonuniy kuchga kirgan hukmi (ajrimi) yoxud surishtiruvchi, tergovchi, prokurorning ishni tugatish toʻgʻrisidagi qarorlariga asosan hal etiladi. Bunda, naqd pullar yuqorida qayd etilgan qarorlar qonuniy kuchga kirgan hamda ichki ishlar organlarining moliya-iqtisod boʻlinmalariga taqdim etilgan vaqtdan boshlab besh ish kuni ichida bank kassasiga qaytarib topshirilishi shart. 15. Tezkor-qidiruv tadbirlarini oʻtkazish maqsadida bank kassasidan olingan naqd pullar muayyan sabablarga koʻra toʻlovga yaroqsiz holga keltirilgan yoki yoʻqotilgan taqdirda, ushbu naqd pullarni aybdor shaxslardan qonunda belgilangan tartibda undirish masalasini qonuniy hal etish uchun tezkor-qidiruv xizmatining boshliqlari va ichki ishlar organlari rahbarlari masʼul hisoblanadi. 16. Ichki ishlar organlari moliya-iqtisod boʻlinmalarining masʼul xodimi tomonidan naqd pullar bank kassasiga qaytarib topshirilganda, mazkur pullar olingan vaqtda rasmiylashtirilgan dalolatnoma asosida bankning masʼul shaxslari ishtirokida qabul qilinadi hamda qabul qilib olingan naqd pullar toʻliq qaytarilganligi haqida mazkur Nizomning 1-ilovasiga muvofiq ikki nusxada dalolatnoma tuziladi. Bunda, chet el valyutasidagi banknotlar boʻyicha dalolatnomaga chet el valyutasidagi banknotlarning nominal qiymati, seriyasi va raqamlari toʻliq koʻrsatiladigan roʻyxat ilova qilinadi. Dalolatnomaning birinchi nusxasi bankda saqlanadi hamda kirim kassa orderi bilan birga kirim kassa hujjatlariga tikiladi. Kirim kassa orderining va tuzilgan dalolatnomaning ikkinchi nusxasi ichki ishlar organlariga beriladi. 17. Tezkor-qidiruv tadbirlarini oʻtkazish maqsadida bankdan naqd pullarni olish va qaytarib topshirish mazkur Nizomning 2-ilovasiga muvofiq yuritiladigan jurnalda qayd etib boriladi. 18. Mazkur Nizom talablarini buzgan shaxslar qonunchilikda belgilangan tartibda javobgar boʻladilar. “Tasdiqlayman” Ichki ishlar organ rahbari (tezkor-qidiruv xizmati rahbari) Imzo, muhr “Tasdiqlayman” Bank filiali rahbari Imzo, muhr Ushbu dalolatnoma tuzildi shu haqdakim, __________________________________________dan tezkor-qidiruv tadbirlarini oʻtkazish maqsadida _______________________________ miqdorda naqd milliy/chet el valyutalari olindi/qaytarib topshirildi. Olingan/qaytarilgan chet el valyutasidagi banknotlar nominal qiymati, seriyasi va raqamlari dalolatnomaga ilova qilinadi. Naqd milliy/chet el valyutalarining haqqoniyligi bank mutaxassislari ishtirokida tekshirildi va tasdiqlandi. Naqd milliy/chet el valyutalarini topshirishda/qabul qilishda quyidagi shaxslar ishtirok etdi. Bank xodimlari: (F.I.O.) ______________ (F.I.O.) ______________ (F.I.O.) ______________ Ichki ishlar organ xodimlari: (F.I.O.) ______________ (F.I.O.) ______________ (F.I.O.) ______________ T/r Ichki ishlar nomi va joyi Tezkor-qidiruv tadbirlarini oʻtkazish haqidagi qarorning sanasi, raqami hamda uni tasdiqlagan rahbar Naqd pullarni qabul qilib olgan xodimning lavozimi, maxsus unvoni, xizmat guvohnomasi va shaxsiy jeton raqami Bank kassasidan olinayotgan pullarning Tezkor-qidiruv tadbirlaridan soʻng qaytarib topshirilgan naqd pullar summasi (raqam va soʻz bilan) Naqd pullarni qaytarib topshirgan ichki ishlar organi nomi va joyi Tezkor-qidiruv tadbirlaridan soʻng naqd pullarni qabul qilgan bank masʼul xodimi/rahbari Umumiy summasi (raqami va soʻz bilan) Sana, vaqti va masʼul xodimning imzosi 1 2 3 4 5 6 7 8